ขายประกันผ่านแอพ
นอกจากโฉมหน้าของธุรกิจธนาคารจะเปลี่ยนไปแล้ว ธุรกิจประกันก็เริ่มปรับเปลี่ยนการให้บริการ
26 มี.ค. 2559

โดย...วารุณี อินวันนา
นอกจากโฉมหน้าของธุรกิจธนาคารจะเปลี่ยนไปแล้ว ธุรกิจประกันก็เริ่มปรับเปลี่ยนการให้บริการ การขายและผลิตภัณฑ์ให้เข้ากับเทคโนโลยีที่เปลี่ยนพฤติกรรมผู้บริโภค
เดี๋ยวนี้การขายประกันชีวิตและประกันวินาศภัย เริ่มมีการขายผ่านแอพพลิเคชั่นในสมาร์ทโฟน เพื่อตอบสนองความต้องการของลูกค้าที่ต้องการซื้อประกันตรงโดยไม่ต้องผ่านตัวแทน ซึ่งสะดวกสบายการโอนเงินก็ชำระผ่านแอพพลิเคชั่นของธนาคาร แบบนั่งอยู่กับที่ก็สามารถทำธุรกรรมได้ครบวงจร
บริษัทประกันที่พัฒนาแอพพลิเคชั่นออกมาเป็นเจ้าแรก และใช้ลูกเล่นการตลาดได้อย่างน่าสนใจคือ บริษัท ประกันภัยไทยวิวัฒน์ ที่เปิดให้ความคุ้มครองของประกันภัยรถยนต์ที่ต้องซื้อแบบรายปี ก็ลดลงมาเหลือเป็นรายเดือน รายวัน และรายชั่วโมง
กรมธรรม์นี้กำหนดให้ซื้อความคุ้มครองขั้นต่ำ 360 ชั่วโมง หรือ 901 วัน แล้วแต่อย่างใดจะถึงก่อน เบี้ยเริ่มต้น 1,000 บาท จะได้รับความคุ้มครองกรณีรถชนรถ 1 แสนบาท และยืนยันการเป็นลูกค้าด้วยบาร์โค้ด เพื่อมาจับกลุ่มคนที่ใช้รถต่อวันไม่เกิน 4-5 ชั่วโมง ที่พัฒนาขึ้นโดยบริษัทประกันภัยไทยวิวัฒน์ เป็นแห่งแรกในประเทศไทย
นอกจากนี้ ยังสามารถเลือกคุ้มครองเฉพาะช่วงขับรถ และหยุดรับความคุ้มครองได้เมื่อจอดรถ โดยสั่งผ่านแอพพลิเคชั่นที่บริษัทจัดทำขึ้นเพื่อให้ซื้อประกันรถ ควบคุมเวลาที่จะสั่ง เปิด หรือปิด ความคุ้มครอง รวมทั้งแอพพลิเคชั่นนี้ยังมีระบบเตือนให้ซื้อประกัน เมื่อระยะเวลาความคุ้มครองใกล้จะหมดลง และรายงานจำนวนชั่วโมงที่รับความคุ้มครองแล้ว
ในแอพพลิเคชั่นบรรจุข้อมูลเบอร์ฉุกเฉินสำคัญๆ ในชีวิตประจำวัน อู่และพิกัดของอู่ซ่อม โรงพยาบาลในเครือข่าย รวมถึงสามารถแจ้งเคลมได้เมื่อเกิดอุบัติเหตุ และติดตามดูว่าพนักงานสำรวจภัยมาถึงไหนแล้วได้ด้วย ในกรณีที่ไม่สามารถเชื่อมอินเทอร์เน็ตได้ ก็สามารถโทรเข้าคอลเซ็นเตอร์ เพื่อให้ทางบริษัทเปิด ปิด ความคุ้มครองให้ได้
ทั้งนี้ นับว่าเป็นนวัตกรรมที่เกิดขึ้นเพราะเทคโนโลยีโดยแท้ และเชื่อว่านวัตกรรมด้านผลิตภัณฑ์ใหม่ในธุรกิจประกันภัยจะมีให้เห็นอย่างต่อเนื่อง นี่เพียงแค่เริ่มต้นของดิจิทัลอินชัวรันส์เท่านั้น